পানি সম্পদ
পানি সম্পদ বা জল সম্পদ হল পানির সেই সমস্ত উৎসসমূহ যেগুলি মানুষের নিয়মিত ব্যবহারের জন্য অতিপ্রয়োজনীয়। কৃষি, শিল্প, গার্হস্থ্য ব্যবহার এবং পরিবেশ রক্ষণাবেক্ষণসহ মনুষ্যজীবনের সর্বক্ষেত্রেই পানির ব্যবহার অপরিহার্য। এবং এইসকল কাজে ব্যবহারের ক্ষেত্রে যেটি অত্যাবশ্যক সেটি হল পরিশোধিত বিশুদ্ধ পানি। পৃথিবীতে লভ্য পানির প্রায় ৯৭.৫% হল লবণাক্ত এবং বাকি মাত্র ২.৫% বিশুদ্ধ। এই স্বল্পপরিমাণ শুদ্ধ পানির আবার দুই-তৃতীয়াংশই কঠিন অবস্থায় অর্থাৎ তুষার, হিমশৈল, ইত্যাদি রূপে বিদ্যমান। অবশিষ্ট তরল পানির অধিকাংশই ভূগর্ভস্থ এবং অতি অল্পপরিমাণ পানি ভূপৃষ্ঠস্থ জলাশয়ে লভ্য।
পানি শোধন
২০০৬ সালের হিসাবে, পানিবাহিত রোগে প্রতি বছর ১.৮ মিলিয়ন মানুষের মৃত্যু ঘটে বলে ধারণা করা হয়। এই মৃত্যুগুলো পাবলিক স্যানিটেশন ব্যবস্থার অপর্যাপ্ততার দিকটিকে নির্দেশ করে, সঠিক ভূগর্ভস্থ নালীর (বা অন্যান্য বিকল্পগুলি যেমন: ক্ষুদ্রায়তন বর্জ্য শোধন ব্যবস্থাপনা) ব্যবস্থা করা আবশ্যক।